Imtella' Awwissu 15, 2021 Rapport: Maria Muscat Minn mindu kien f'ġuf ommu Giuseppe bħal donnu kien diġà bena relazzjoni ma' Angel, li hija d-debba tal-familja Polidano. Illum it-tifel għandu sentejn u mingħajr Angel ma jgħix waqt li d-debba min-naħa tagħha tindokra lit-tifel u tara li ma jiġrilu xejn. L-omm, Lara Polidano, qalet lil TVM li t-tfal għandhom minn ċkunithom għandu jkollhom aċċess għall-annimali domestiċi għax jagħtu valur ferm isbaħ lill-ħajja. Jisimha Angel, għandha 7 snin u minkejja li hija debba tifforma parti mill-familja Polidano. L-omm, Lara Victoria Polidano, qalet lil TVM li darba fost l-oħrajn id-debba bdiet taġixxi differenti għax indunat li kienet tqila, qabel ma kienet taf hi. "Bdiet minn meta ħriġt tqila … kienet taf hi li qabel ma kkonfermajt li jien tqila … dejjem tfittixni … tara li kollox sew … tmissli żaqqi … u għidt għala qed tagħmel hekk. U meta kkonfermajt qisha xegħlet bozza … għidt ma kinitx qed tagħmel dawn is-sinjali għalxejn". Lara qalet li binha Giuseppe trabba minn dejjem fejn iż-żwiemel u ma' Angel għandu relazzjoni speċjali. Minkejja li għadu żgħir ma jibżax minn Angel tant li jħobb jitmagħha u jimxi magħha. "Hu jfittixha u hi tfittxu … aktar ma jikber irabbi l-kunfidenza magħha … hija xi ħaġa surreali". Hija tkompli li d-debba nbidlet u minn meta kelli t-tifel u meta kiber u bdiet tieħdu l-istalel inbidlet, saret kalma u għassa dejjem tiegħu. L-omm qalet li t-tifel tant iħobb lid-debba li jkun irid iqatta' ħin magħha kuljum. Lara rrakkuntat kif ir-relazzjoni sabiħa li hemm bejn binha u Angel ġabet ferħ kbir fil-familja. Hija temmen li t-tfal, sa minn mindu jkunu żgħar, għandu jkollhom aċċess għall-annimali għax dawn jagħtu valur ferm isbaħ lill-ħajja. "Il-ħin tat-tfal mal-annimali għandu jkun parti minn ħajjithom għax jissoċjalizzaw ma' annimal … xorta hemm valuri u hemm rispett li jiġi rreċiprokat bejn il-bniedem u l-annimal … ta' bżonn li jkun hemm ħin magħhom". B'missier li jikkompeti fl-isport taż-żwiemel fil-Marsa u b'omm li hija attiva ħafna f'dan l-isport, it-tifel Giuseppe qed juri diġà l-ħajra li meta jikber isegwi l-passi tal-ġenituri tiegħu.